ועדת החינוך והתרבות, כנסת 15, פרוטוקול מספר 465, 2002-05-28 11:00

זבולון אורלב: שלום לכולם, אני מתכבד לפתוח את ישיבת ועדת החינוך והתרבות, הנושאים על סדר היום, שתי הצעות חוק לתיקון חוק התקשורת, הגבלות על משדרים פורנוגרפיים.

זבולון אורלב: הצעה ראשונה בראשותו של חבר הכנסת יגאל ביבי, שעניינה איסור כולל גורף בשל מצב של שידורים פורנוגרפיים בערוצי הטלוויזיה לכל סוגיהם.

זבולון אורלב: הצעה שניה, שעברה קריאה ראשונה, הגבלות על משדרים למבוגרים, של חבר הכנסת מיכאל איתן.

זבולון אורלב: חבר הכנסת מיקי איתן הציע, שפורנוגרפיה קשה תהיה אסורה בכל שעה, בכל תנאי, בכל מקום ובכל ערוץ.

זבולון אורלב: אבל פורנוגרפיה שאינה קשה תהיה אפשרית בארבע הגבלות: הגבלה אחת של שעות.

זבולון אורלב: הגבלה שנייה בשיטה של צפייה תמורת תשלום.

זבולון אורלב: הגבלה שלישית על ידי קוד.

זבולון אורלב: הגבלה נוספת על ידי כרטיס.

זבולון אורלב: יש כאן ויכוח בין שתי שיטות עיקריות.

זבולון אורלב: האמת היא, גם בדיון הקודם שמענו דעות של הגופים השונים לכאן ולכאן.

זבולון אורלב: נעשו ניסיונות רבים, לפשר, לגשר, למצוא איזה שהם הסכמות, כולל גם פגישה אתמול, שני הצדדים מבוצרים בעמדותיהם ואין כרגע פשרה מוסכמת למרות ניסיונות ההידברות.

זבולון אורלב: כוונתי הבסיסית להצביע בתום הישיבה, אני לא בטוח שנעשה זאת אבל זה אפשרי, זה ייתכן, זה לא בטוח, נראה לפי התפתחות הדיון, אני אומר זאת על מנת שאם מישהו רוצה לעזוב, אפשרי שאנחנו נצביע וזאת בהתאם להתפתחויות.

זבולון אורלב: לסדר הדיון מה שאני מציע, לאפשר בדקות ספורות לשני מציעי החוק להדגיש את הדגשותיהם אחרי כל מה שעברנו ולאחר מכן נאפשר בקצרה לגופים לרענן את עמדותיהם ונתקדם בדיון.

מיכאל איתן: ראשית אני רוצה לבקש הצעה לסדר.

מיכאל איתן: אני מבין שבהמשך לאיזה שהיא שיחת בירור העמדות הגענו לאיזה שהיא הבנה שעל פיה שתי ההצעות תובנה להכרעה במליאה.

מיכאל איתן: אם קיימת הסכמה ג'נטלמנית כזאת, יכול להיות שיש אנשים שרק מחכים להצבעה, יש להם כבר דעה בעניין, אנחנו יכולים להקל עליהם ולא לרתק אותם להצבעה.

מיכאל איתן: ההצעה שלי היא כזאת, אם קיימת הסכמה ואנחנו מסכימים בינינו שבסופו של התהליך ניתן למליאה להכריע הכרעה, כל אחד על פי מצפונו, אז אפשר לבשר על כך כעת, לקיים את הדיון, להציג את השינויים, ובסיום הדיון לקיים הצבעה פורמלית ולהעביר את שתי ההצעות.

רחמים מלול: סליחה אדוני, אתה מתכוון שהוועדה תביא הצעת חוק אחת בשתי גרסאות?

מיכאל איתן: חבר הכנסת מלול, לא משנה לי כרגע באיזה צורה טכנית זה ייעשה ובלבד שהוועדה תאמר שיש כאן שתי הצעות.

תמר גוז'נסקי: אני לא שמעתי שיש הסכמה.

מיכאל איתן: אני שואל, אם אנחנו יכולים להביא בהסכמה להכרעת המליאה, סוג הצבעה אחר יהיה פה.

זבולון אורלב: על פי תקנון הכנסת, ברור שאם יש שתי דעות בוועדה, גם הדעה שאיננה זוכה לרוב באה להכרעה במליאה באמצעות הסתייגות.

זבולון אורלב: אין לי כרגע עמדה מגובשת כי לא שמענו את חברי הוועדה, האם שתי הדעות יובאו למליאה?

זבולון אורלב: אין לי שום ספק שהן תגענה למליאה.

תמר גוז'נסקי: גם לשתי גרסאות צריך מספר שווה של קולות.

מיכאל איתן: אתה טועה, לא מדובר כאן בהצעת חוק אחת שבה אתה מציג הסתייגות לסעיפים או הסתייגות להצעת חוק, כאן מדובר בשתי הצעות חוק שונות.

מיכאל איתן: לכן המנגנון שאתה מציע הוא לא כמקובל בכנסת בדיון בהצעת חוק אחת.

זבולון אורלב: קודם כל אמרתי לך, שהדבר הדמוקרטי האלמנטרי, שאם יש דעות בוועדה, יש מספיק כלים להביא את שתי הדעות להכרעת המליאה, בין אם אני רוצה ובין אם אני לא רוצה, זה לא תלוי בי.

זבולון אורלב: נשאלת רק השאלה, באיזה צורה יובאו שתי הדעות, אני לא יכול לומר בשלב הזה באיזה צורה לפני שנקיים דיון ונשמע גם מחברי הוועדה.

זבולון אורלב: מאז שיחתנו זרמו עוד מים בירדן והתקיימו עוד שיחות, אני לא יודע מה תוצאות השיחות, היו כל הזמן הידברויות ולכן אני רוצה לשמוע, אני מעריך ששתי הדעות תובאנה להכרעות, יש אפשרות שיהיו שני חוקים, יש אפשרות שתהיינה שתי גרסאות.

אתי בנדלר: האפשרות האחת שאיננה קיימת, להביא שתי הצעות חוק נפרדות במליאה.

אתי בנדלר: תאר לעצמך מצב שתתקבלנה שתי הצעות החוק ויהפכו לחוקים, אז יהיו לנו שני חוקים סותרים.

זבולון אורלב: כבר צמצמנו את האפשרויות.

זבולון אורלב: אפשרות אחת, שתהיה הצעת חוק אחת, שבחלק מסוים שלה יהיו שתי גרסאות.

זבולון אורלב: האפשרות השנייה, שתהיה הצעת חוק שבתוכה תהיה הצעת ועדה, והגרסה השנייה, במקום לקרוא לה גרסה שנייה היא בעצם הסתייגות.

רחמים מלול: אדוני היושב ראש, המשמעות היא, שהצעת החוק שתתקבל פה על דעת רוב חברי הוועדה תובא כהצעת הוועדה, כך אני מבין, והצעה שלא תתקבל תובא כהסתייגות.

רחמים מלול: אין דרך אחרת.

מיכאל איתן: יש דרך אחרת, מדובר בשתי הצעות חוק.

זבולון אורלב: חבר הכנסת איתן, עם כל הכבוד לך, אתה לא מנהל את הישיבה.

זבולון אורלב: כדי שתהיה גרסה א', גרסה ב', זה אם יש הבנות.

זבולון אורלב: זו אפשרית קיימת, אבל אני לא יודע מה קורה אם יש תיקו בהצבעה.

זבולון אורלב: אני מציע שנתקדם בדיון, ברור עד לרגע שלא הצלחנו לשכנע את מיקי איתן וגם הוא לא הצליח לשכנע אותו, כרגע כל אחד בעמדתו.

זבולון אורלב: אני רוצה להתקדם בדיון, אני מאפשר למציעי החוק להציג שוב שיהיה ברור על מה אנחנו מדברים, הואיל וכל הצעה עברה גלגולים שונים, מה שתי האפשרויות שעומדות בפני הוועדה.

מיכאל איתן: אדוני היושב ראש, חברי הכנסת, אורחות ואורחים, הנושא שבו אנחנו מדברים היום אינו נושא שיש בו רק צד אחד, הוא נושא שנוגע להתנגשות של ערכים שונים, ובדמוקרטיה, בדרך כלל, כאשר יש התנגשויות כאלה, יש גישות שטוענות לאמת אבסולוטית ולהעדפת עקרון אחד טוטלי על פני השני.

מיכאל איתן: ויש גישה שנייה שאומרת, שצריך לחפש את האיזון הנכון בין שני הערכים, בין שתי הגישות, ולתת משקל נאות לשתיהן.

מיכאל איתן: מה עומד היום לנגד עינינו?

מיכאל איתן: מצד אחד, תופעה שבה יש מאבק על נושא של חופש ביטוי וחופש עיסוק.

מיכאל איתן: אנחנו אומרים, תנו לאנשים להביע את מה שהם רוצים להביע, אל תגבילו אותם, תנו לאנשים להביע מסרים בדרכים שונות, אל תפריעו להם.

מיכאל איתן: אם למישהו מפריע עירום, בבית שלו הוא יכול לאסור זאת.

מיכאל איתן: השאלה, האם הוא יכול לאסור זאת גם בהצגה במוזיאון.

מיכאל איתן: אחרים יאמרו, יש לזה ערך אומנותי, והוא יאמר: לא.

מיכאל איתן: לכן אנחנו מחפשים פשרות ורצונות להגיע לאיזה שהם מכנים משותפים שכל אחד יוכל לחיות עם אמונתו.

מיכאל איתן: נושא שני שנוגע לנו היום הוא חופש העיסוק.

מיכאל איתן: אנשים פועלים בתחום שהוא מותר על פי החוק.

מיכאל איתן: אני חוזר ואומר, אנחנו לא נוגעים היום בפורנוגרפיה קשה, אתם תמצאו כאן הרבה מאוד אנשים שיאמרו לכם, צריך להציל מתמונות של עיוותים איומים ונוראים.

מיכאל איתן: ואני אומר לכם, לא בזה מדובר כי החוק אוסר זאת ממילא.

מיכאל איתן: אנחנו דנים היום אך ורק בהצגת תמונות שנקראות פורנוגרפיה ואינם מגיעים לכלל דבר שהוא מעשה תועבה שהוא אסור על פי החוק.

מיכאל איתן: התמונות האלה, הסצינות הללו מוצגות באמצעים שונים ועכשיו אומרים, בטלוויזיה, לא רק בטלוויזיה, רק בכבלים, הדבר הזה ייאסר, הוא יהיה מותר בערוצים אחרים בטלוויזיה, הוא יהיה מותר בקולנוע, הוא יהיה מותר בוידאו, הוא יהיה מותר בכל מיני אמצעים, רק כאן אנחנו נגביל, למה?

מיכאל איתן: ככה.

מיכאל איתן: יאמרו לכם, זה מותר על פי החוק, אנחנו נעשה חוק מיוחד לעניין מיוחד, לקבוצה מסוימת.

מיכאל איתן: והדבר הזה פוגע בעקרון השוויון.

מיכאל איתן: מצד שני, אני מבין ואני גם מקבל ונאבק למען העניין הזה, שאנחנו צריכים לעשות בהקשר לסוגייה שעומדת לפנינו שני דברים, דבר ראשון, למנוע השחתה של ילדים ולעשות הבחנה בין חומר שראוי שמבוגרים – על פי שיקול דעת ובסמכות הפרט שלהם – יראו אותו ושהחוק אינו אוסר אותו, לבין חומר לילדים שזה לא יכול להיות אותו חומר.

מיכאל איתן: לטלוויזיה יש אמצעי חדירה מאוד ייחודי, היא מגיעה לבתים.

מיכאל איתן: אנשים רוצים לראות חדשות, אדם מודרני לא יכול להתקיים ללא טלוויזיה, הוא גם רוצה להגן על עצמו, שהוא או ילדיו לא יהיו חשופים בפני חומרים שפוגעים בהם, אם הם ילדים או אנשים שמבחינת עולמם הם רואים בחומר מסוים כחומר פוגעני.

מיכאל איתן: כעת נשאלת השאלה, מה עושים?

מיכאל איתן: האם הולכים לקיצוניות אחת שאומרת, חופש הפרט בכל מחיר, חופש הביטוי בכל מחיר, פגיעה בעיקרון השוויון – לא, ומצד שני משלמים מחיר של חשיפה לחומרים שפוגעים בילדים או פוגעים באנשים עם השקפות עולם מסוימות.

מיכאל איתן: או לחילופין, הולכים לגישה הקיצונית השנייה, אומרים, אם כך, שום דבר לא, ופוגעים בחופש הביטוי, פוגעים בעיקרון השוויון, פוגעים בחופש העיסוק.

מיכאל איתן: לכן באה הצעת הפשרה שלי שמאפשרת לחיות עם כל העולמות, הטכנולוגיה נותנת לנו היום כרטיס חכם שיכול לרכוש אותו רק מבוגר, הוא יחזיק את הכרטיס החכם הזה, זה כמו כרטיס ויזה.

מיכאל איתן: כאשר הוא ירצה לצפות במשדרים למבוגרים הוא יכניס את הכרטיס, השידורים הללו יוקרנו רק בלילה.

מיכאל איתן: אני חוזר ואומר, ללא הכרטיס הזה אי אפשר לצפות, המכשיר הוא מכשיר מת, הטלוויזיה לא תהיה חשופה לשום שידור פורנוגרפי.

מיכאל איתן: רק מבוגר שיירצה לראות את השידורים הללו יזמין את הכרטיס במיוחד, מי שלא יירצה שזה יהיה לו בבית, זה לא יהיה.

רחמים מלול: הכרטיס חכם או הרוכש חכם?

מיכאל איתן: שניהם צריכים להיות חכמים.

מיכאל איתן: לכן אני פונה היום לחברי הוועדה, אין מאבק בפורנוגרפיה, המאבק למען כבוד האישה, המאבק למניעת חומרים שיש בהם ניצול מיני, הכל מעוגן גם בהצעה שלי, זה קיים, זה מעוגן וזה מוגן.

מיכאל איתן: אבל על מנת להשיג את המטרה הזאת אנחנו לא צריכים חקיקה קיצונית שלא קיימת בשום מדינה דמוקרטית.

מיכאל איתן: אני פונה בקריאה נרגשת לחברי הוועדה מכל השקפות העולם, בואו נכבד את החופש ואת השקפות העולם ונשכנע אחד את השני באמצעים לא של אכיפה ולא התערבות ולא פגיעה בחופש הפרט אלא באמצעים שנותנים לכל אחד לעשות במסגרת מה שמותר על פי החוק את מה שהוא רוצה.

מיכאל איתן: הערה אחרונה, יש לנו בעיה שאתה מתמודדות כל המדינות הדמוקרטיות, של הגדרה, מה זה חומר תועבה.

מיכאל איתן: חברי הכנסת הדתיים והחרדיים, בצדק טוענים שהחוק האוסר פרסומי תועבה הוא חוק שאיננו מגדיר כהלכה ויש כבר הגדרות מודרניות.

מיכאל איתן: לכן אני אומר לכם, אני אפעל על מנת להגביר את האכיפה של איסור פרסומי תועבה, להגביר את היכולת של ההגדרה בחוק, להרחיב את ההיקף של מה זה פרסום תועבה אסור.

מיכאל איתן: ואז נשיג מטרה הרבה יותר חשובה, לא הגבלה בקטע קטן אחד רק בטלוויזיה אלא הגבלה גורפת על פי החוק בכל האמצעים, ואז באופן טבעי יישמר גם עקרון השוויון, זה יהיה אסור בכל מקום ויהיה אסור גם בטלוויזיה.

יגאל ביבי: רבותיי, חבר הכנסת מיכאל איתן ניסה לקטלג את המתנגדים להצעה שהם הדתיים והחרדים, ואני רוצה לתקן ולומר, שיותר מאשר שהדתיים והחרדים נלחמים על הנושא הזה, הרי לדתיים ולחרדים אין טלוויזיה.

יגאל ביבי: אני רואה כאן את נציגי ארגוני הנשים, את הארגונים החברתיים והאנשים שחרדים למה שאנחנו רואים בעיתונות, הארגונים הללו מחזקים אותנו ואני רוצה לברך אותם על כך.

יגאל ביבי: רבותיי, אני לא מבין את ההבחנה שעושים בין מבוגרים לקטנים.

יגאל ביבי: אני מכיר כמה מבוגרים שמתנהגים לא פחות מקטנים, השכל שלהם בלילה עוסק בדברים אחרים, המבוגרים האלה לא צריכים הגנות?

יגאל ביבי: אני רוצה לספר לכם שקיבלתי מכתבים מנשים הטוענות להרס הבית שלהם בגלל העניין הזה.

יגאל ביבי: אם אתם טוענים לחופש עיסוק והכל צריך להיות חופשי, אז למה המחוקק בחר מועצה?

יגאל ביבי: מה עיקר עבודת המועצה?

יגאל ביבי: עיקר עבודתה לבדוק את הדברים, לראות את התכנים - - -

אברהם פורז: אתה לא סומך על המועצה, החלטת לעשות לה חקיקה כי אתה לא רוצה אותה.

יגאל ביבי: המועצה פועלת מכוח החוק, מוצעת הצעה שהמחוקק יקבע שפורנוגרפיה היא אסורה, אני לא מדבר על אומנות כמו פסלים או תמונות של פיקאסו.

יגאל ביבי: חבר הכנסת מיקי איתן מציע כרטיסים חכמים או איסור סרטים אלימים, אבל המועצה יכולה לבצע זאת בלי צורך בחוק.

יגאל ביבי: אנחנו נגד זנות מצולמת כמו שאנחנו מתנגדים למיסוד הזנות, להפך מחבר הכנסת אברהם פורז שהוא חסיד מיסוד הזנות.

יגאל ביבי: תעשיית הפורנוגרפיה משחיתה והיא נושא מזיק.

יגאל ביבי: אני כועס על האמירות שאני שומע, שהדתיים גורמים להפסדים של מאות מיליונים בגלל התנגדותם לשידורי הפורנו.

יגאל ביבי: לפני שהופצה הפורנוגרפיה בטלוויזיה, היו רווחים לתבל, למת"ב, אז שלא יתלו את המשבר בדתיים שמתנגדים לפורנו.

יגאל ביבי: לאורך כל השנים הייתה במדינת ישראל צנזורה, החוק קובע שפרסומי תועבה אסורים.

יגאל ביבי: מי שרוצה לראות סרטי פורנו, יכול לרכוש סרטי וידאו, אבל במכשיר זמין שנמצא בבית, זו פרצה לא טובה ולא בריאה לחברה שלנו.

יגאל ביבי: אני מבקש שהשיקול יהיה שיקול ענייני.

זבולון אורלב: הואיל ואנחנו משודרים, קיבלתי פתק מאזרח מחיפה בשם דביר פאר, הוא צופה בשידור והוא רוצה להעיר, שחברות הכבלים שיש להן קידוד או צופן על הסרטים הפורנוגרפיים מאפשרות צפייה של עשר דקות ראשונות בחינם ללא קידוד ולאחר עשר דקות נסגר השידור וניתן לצפייה רק לאחר קנייה ופתיחת הקידוד, כך שילדים ומבוגרים יכולים לצפות עשר דקות שלמות בסרט פורנוגרפי על כל המשתמע.

קריאה: זו טכניקה של סרסורי סמים, לדחוף את הסם חינם ואחר כך למכר.

דורית ענבר: זה לא אמור להיות, יש הבחנה בין סרטים רגילים לסרטים האלה ולגביהם לא אמורה להיות פתיחות אפילו לא דקה.

דורית ענבר: נבדוק זאת.

אילן גילאון: שלום כולם, אני מחליף כאן את חברת הכנסת חוסניה ג'בארה כך שאני חדש בתחום הפורנוגרפיה.

אילן גילאון: אני מאוד חרד מכך שהייתי צריך להחליף את חופש המחשבה שלי בידי חבר הכנסת יגאל ביבי.

אילן גילאון: אני חושב שיש כאן בעיה, בעיקר בעיית הפרופורציות.

אילן גילאון: אנחנו מומחים גדולים לפתור את בעיות הבריאות של מדינת ישראל באמצעות אישור העישון, אנחנו פותרים את בעיות משק המים באמצעות ייבוש הדשא במדינת ישראל, בעיית האלימות אצלנו נפתרת על ידי כך שאנחנו מציבים שערים מגנטיים בשערי בתי הספר, אבל בדברים היסודיים אנחנו למעשה לא מטפלים.

אילן גילאון: אני חושב שיש הרבה מאוד צביעות בכל ההצעה הזאת.

אילן גילאון: חבר הכנסת ביבי, אם אני צריך לחשוב מה מזיק יותר למעמד האישה שידור של עובדיה יוסף שאומר, שלעבור בין שתי נשים זה כמו לעבור בין שני חמורים או סרט פורנוגרפי, מה מזיק יותר לנשמתו של אדם - - -

יהודית שילת: סרט פורנוגרפי משכנע יותר.

רחמים מלול: הרב עובדיה יוסף לא משודר בכבלים.

קולט אביטל: אבל הרב עובדיה יוסף מחנך דורות של אנשים.

זבולון אורלב: רבותיי, הצעת החוק היא לא בעניין הרב עובדיה.

אילן גילאון: כשאני צריך לחשוב מבחינת פרופורציונלית, מה מזיק יותר לאנשים, להיחשף לדקה מדיוני ועדת הפנים או דבר כזה, אני בהתלבטות.

אילן גילאון: לכן בדברים האלה לא מטפלים על ידי כך שאנחנו משתלטים על מחשבות הלילה הילדותיות של האנשים, חבר הכנסת יגאל ביבי, כי זו מחשבה חשוכה מאוד, כאן לא מדובר רק בהשתלטות על חופש הביטוי אלא אולי אתה גם רוצה להשתלט על המחשבות.

אילן גילאון: מה שמציע חבר הכנסת יגאל ביבי, שמי שיש לו כסף יוכל לרכוש קלטות, ישיג יותר קסטות, ומי שאין לא יראה את הדברים הללו משום שאתם בפטרוניזם שאין לו גבול, במחשבה שהצופה יותר טיפש מהכרטיס שלו.

אילן גילאון: אני לא יודע מה היה לפני שלושים שנה.

אילן גילאון: אם בכך אתם חושבים שאתם פותרים את בעיות מעמד האישה בחברה הישראלית - - -

קריאה: זה הורס גברים.

זבולון אורלב: אדוני, אני קורא אותך לסדר פעם ראשונה, זו כבר הערה שנייה שלך, אני מאוד מבקש, תהיו מאופקים, אנחנו בוועדה, אני אשתדל לתת לדבר לכל אחד שיירצה לדבר, אבל אי אפשר לנהל כך דיון, את הדברים הכי מקוממים בעיניכם תשמעו בסבלנות.

זבולון אורלב: הם גם מקוממים אותי לא פחות מאשר אותך.

אילן גילאון: מה שמחמם אותי, שחושבים על מחשבות הלילה הילדותיות שלי.

אילן גילאון: אני לא רוצה שיחשבו על מחשבות הלילה הילדותיות שלי, אף אחד וגם לא חבר הכנסת יגאל ביבי.

אילן גילאון: אני מצטער שאני מתלהם, בחדר הזה מתקיימים דיונים הרי גורל ואני מבין שלגבי חלק מהאנשים זה כך.

אילן גילאון: אני אומר, בוא נשים הכל בפרופורציה, יש כאן סדרה של מגבלות שמציעים, אני לא חושב שאני חשוד במשהו שיש לי עם הארגונים החברתיים, אני גם לא חושב שאני חשוד שאני במקרה נמצא בצד של חברות הכבלים – אולי זה עולה לי בבריאות – אני מבקש פרופורציה כי יש לי הרושם שאנחנו כאן בתוך הכנסת הישראלית, אנחנו יוצרים בעיות כדי שתהיה לנו אפשרות לפתור אותן וחוזר חלילה, נדמה לי, שהמהומה על לא מאומה שנוצרה עם חוק הפורנוגרפיה כאן היא כזאת אז אני רוצה לגמור כמו שאומרים.

אילן גילאון: אני אתמוך בהצעתו של חבר הכנסת מיכאל איתן.

יצחק וקנין: אני מבין את ההתרגשות של חבר הכנסת אילן גילאון.

יצחק וקנין: אפשר לפרוץ את המוסמכות בחברה ללא מעצורים.

יצחק וקנין: לצערי הרב הדבר הזה בא לידי ביטוי בשנים האחרונות.

יצחק וקנין: קל מאוד להטיל זאת על הדתיים, לומר, מדינה איראנית.

יצחק וקנין: ב-50 שנות קיומה של מדינת ישראל היו סדרות שלמות בטלוויזיה בעלי אקט מיני כזה או אחר, ומעולם לא הקמנו מהומה וצעקנו.

יצחק וקנין: אבל כאשר התופעה הזאת הופכת להתפשטות בעלי ממדים בל יתוארו, כאשר החומר הזה נכנס לכל בית, ברור לחלוטין שאנחנו חייבים לתת את הדעת על כך.

יצחק וקנין: אולי חבר הכנסת גילאון טוען שעליו הסרטים הללו לא משפיעים, אבל אני אומר לך באחריות, כל מי שצופה בסרטים הללו, יש עליו השפעה גדולה מאוד, בפרט אם מדובר בילדים ונערים שלא התנסו בחוויות הללו ואז אתה מביא אותם למצב של תסכול במה שהם צופים.

יצחק וקנין: אני רוצה לומר לאלה שנלחמים בסחר בנשים, אני מתפלא, איך הם מובילים את המלחמה של סחר בנשים כאשר התעשייה הגדולה ביותר מתחילה כאן בסרטים הללו, כי הפקת הסרטים היא תעשייה שלמה שאין לה אחר ורע.

אברהם פורז: זה בחו"ל, זה לא מקומי.

זבולון אורלב: יש לך טעות, זו תעשייה מקומית.

יצחק וקנין: בעצם מה שאתם אומרים, בואו נאפשר הכל - - -

קולט אביטל: אף אחד לא אומר את זה.

יצחק וקנין: זו התוצאה.

יצחק וקנין: יושבים כאן נציגים מכל קצווי הקשת של החברה הישראלית, כולם חושבים מחשבה אחרת בעניין הזה.

יצחק וקנין: התעשייה הזאת מביאה גם ילדים למערכת הזאת, עד שאנחנו לא הערנו הערות, המועצה לכבלים אפילו לא דנה דיון אחד בנושא התכנים המשודרים בסרטים הללו.

יצחק וקנין: קל לומר, שיש מועצה והיא צריכה לפקח ולשים חסמים ומגבלות, אבל לצערי הרב, היא לא עשתה את הפעולה הזאת.

יצחק וקנין: אם הכל זה כסף, אז בואו נמכור את הערכים שלנו עבור כסף.

יצחק וקנין: אתם אומרים שאין בזה נזקים?

יצחק וקנין: הנה כותרות בעיתונים: ילד בגיל 14 ראה סרט כחול, אנס את אחיו.

יצחק וקנין: אחר ראה סרט כזה, אנס את אחותו.

יצחק וקנין: מה קורה לנו, אנחנו חושבים שאין השפעה על מה שאנחנו רואים, החומר שאנחנו צופים בו וחודר פנימה?

יצחק וקנין: אנחנו מרמים את עצמנו בסיסמות נלוזות והחברה הזאת נהרסת.

יצחק וקנין: אני לא סומך על חברות הכבלים וגם לא על המועצה, אם אנחנו לא נעשה את חובתנו, אנחנו נגיע לחברה הרסנית, נשמע דברים שאוזנינו לא שמעו אותם במשך חמישים שנות קיומה של מדינת ישראל.

יצחק וקנין: מי שמנסה לתלות זאת בחברה הדתית, רבותיי, לי אין טלוויזיה בבית.

יצחק וקנין: אני רק רוצה לספר לכם, שרציתי לוודא שהכבלים משדרים את שידורי הפורנו, התקשרתי וביקשתי להתחבר.

יצחק וקנין: אומנם דורית ענבר כתבה לי מכתב שהורו להם להפסיק בשידורים הללו, הם ממשיכים לשדר.

יצחק וקנין: איך אני יודע?

יצחק וקנין: אני מתקשר אליהם והם מעדכנים אותי בשעות השידור.

אברהם פורז: רבותיי, הדיון היום הוא סביב הדברים הבסיסיים ביותר של חברה דמוקרטית.

אברהם פורז: בעיניי, בחברה דמוקרטית כל אחד נוהג איך שבא לו אלא אם כן הוא מפריע לזולתו.

אברהם פורז: אם אני עובר ברמזור באור אדום ואתה עובר בירוק, אני אכנס באוטו שלך.

אברהם פורז: אני חושב שבמדינה דמוקרטית, זכותו של אדם לנהוג בביתו מה שהוא רואה ומה שהוא כותב איך שהוא מבין.

אברהם פורז: למה לצנזר רק פורנוגרפיה?

אברהם פורז: אתה יכול לומר שאתה רוצה לצנזר אלף ואחד דברים.

זבולון אורלב: אתה מתנגד גם להצעתו של חבר הכנסת מיקי איתן?

אברהם פורז: לא.

זבולון אורלב: הוא גם מצנזר.

אברהם פורז: אני בעד מנגנון טכני שיאפשר לך לשלוט בתכנים.

אברהם פורז: אני חושב למשל, שזה לא טוב בטלוויזיה שזה מגיע אליך אוטומטית בלחיצה בכפתור בלי מנגנון הגנה מהסיבה שאם אני אבא ואני לא רוצה שהילד שלי ייראה, אני צריך ליצור מנגנון שיאפשר לי למנוע ממנו לראות.

אסתר הרצוג: למה אני צריכה לעשות את זה בשבילך?

אברהם פורז: בעיניי בעל המכשיר יכול לעשות את זה על כל ערוץ.

אברהם פורז: יכול להיות שיש מישהו שחושב, שערוץ 33 מראה את דיוני הכנסת וזה ערוץ לא חינוכי כי מתנפלים אחד על השני ומעליבים אחד את השני וזה לא טוב לנוער.

אברהם פורז: אז לא אכפת לי שזה יהיה ערוץ מוצפן, שרק מי שרוצה יוכל לצפות בערוץ 33.

אברהם פורז: אנחנו צריכים לכבד את זכותו של כל אדם במדינה דמוקרטית לראות מה שהוא רוצה.

אברהם פורז: בביתו שיעשה מה שהוא רוצה.

אברהם פורז: הניסיון של כל מיני ארגוני נשים וארגונים אחרים, שהם רוצים להגן עליי ועליך, כמו שאני חושב שאישה שרוצה לעסוק בזנות, זכותה לעשות זאת, כך לדעתי זכותה של אישה - - -

זבולון אורלב: מה לגבי אדם שרוצה להשתמש בסמים בביתו?

אברהם פורז: אני לא רוצה להיכנס לויכוח בעניין הסמים.

יגאל ביבי: את הגוף אתה שומר את הרוח – לא.

אברהם פורז: הנזק מעישון יותר גרוע מסמים קלים, בואו נאסור על העישון.

אברהם פורז: ההתמכרות מביאה לאלימות.

רחמים מלול: אתה בטוח במה שאתה אומר, שסמים מביאים לאלימות?

רחמים מלול: זה יותר ודאי מאשר השפעת הפורנוגרפיה על האלימות?

רחמים מלול: אברהם פורז: כן, אם כל אלה שייראו פורנוגרפיה יהיו אלימים, תאמין לי שלא היית יכול לצאת מהחדר.

רחמים מלול: מאות מיליוני אנשים בעולם חשופים לחומר הזה אם הם רוצים.

רחמים מלול: כך גם בארץ.

רחמים מלול: נניח שחבר הכנסת יגאל ביבי צודק ונוריד את השידורים האלה מהכבלים, מה מונע ממישהו וגם מילד ללכת לוידאומט בערב ולשכור את הסרט הזה, זה יותר מסובך?

רחמים מלול: אם אתה מאוד רוצה אתה תשיג.

רחמים מלול: אני כמעט בטוח שיש לווינים שמשדרים את זה עם פרסומת, אתה יכול להתקין צלחת ולעקוף את כל המערכת הזאת.

רחמים מלול: לפי זה גם את פלייבוי לא נאפשר להפיץ, בטח יש עוד עשרות עיתונים כאלה בדוכני העיתונים.

קולט אביטל: אפשר לעשות מחקר איפה נמכרים הכי טוב העיתונים "פלייבוי" ו"פנטהאוז".

אברהם פורז: איפה, בישיבות?

קולט אביטל: מסתבר במאה שערים.

אברהם פורז: זו פגיעה בחופש הפרט, זה לא אפקטיבי, ויש בזה את הפטרונות של כל מיני אנשים שחושבים שיש להם את הזכות לחנך אנשים מבוגרים, הם יחנכו אותם, הם יסגרו להם את הברז, הם יהפכו אותם לאזרחים טובים יותר.

אברהם פורז: הכל בא ממניעים דתיים, אתם גם חושבים שאנחנו צריכים לצום ב-ט' באב בגלל חורבן הבית, אי אפשר להתווכח עם אדם דתי שיש לו השקפת עולם מסוימת וכל מה שההלכה אומרת הוא לא שואל פעמיים.

אברהם פורז: אני חושב שההצעה של חבר הכנסת מיקי איתן היא הצעה טובה, הצעה סבירה, היא מאפשרת למי שלא רוצה שזה יחדור לביתו שזה לא יחדור לביתו, הדברים האחרים זו פשוט הגזמה פרועה ובלתי חיונית.

תמר גוז'נסקי: הטענה הנשמעת פה לגבי זכותו של כל אדם לעשות כבתוך שלו בתוך ביתו, חבר הכנסת פורז, זה כבר עבר, התזה הזאת מזמן התיישנה, האם תרשה למישהו להכות את ילדו ולהתעלל בו בביתו?

תמר גוז'נסקי: אתה יודע שרוב ההתעללויות בילדים, בעיקר הקטנים שביניהם, נעשים בין כתלי הבית על ידי קרובי משפחה ואנחנו לא רק מתערבים, אנחנו לא רק דנים את ההורים, אנחנו מוציאים את הילד מהבית ואנחנו עושים דברים קיצוניים בנושא הזה.

תמר גוז'נסקי: כל אחד יכול לעשות מה שהוא רוצה בביתו?

תמר גוז'נסקי: ממתי, איפה, אין לנו נורמות?

תמר גוז'נסקי: לכן חבר הכנסת פורז, השאלה של הבית היא שאלה מאוד רצינית ואנחנו צריכים לפגוע רק במידת הצורך ולא מעבר לזה, אבל אל תגיד שכל אחד יעשה בתוך ביתו כבתוך שלו.

אברהם פורז: אם הוא לא פוגע בזולת, זה ברור.

תמר גוז'נסקי: אנחנו מדברים על יחסי הורים ילדים.

תמר גוז'נסקי: אתה יודע את הוויכוח שהיה בכנסת בעקבות החלטת בית המשפט העליון שאוסרת אלימות כלפי ילדים בכלל ומכות כלפי ילדים בכלל.

תמר גוז'נסקי: זה נושא רציני מאוד.

תמר גוז'נסקי: הבנתי זאת רק כדוגמה.

תמר גוז'נסקי: אותו הדבר אלימות כלפי נשים.

תמר גוז'נסקי: אפשר לתת עוד אלפי דוגמאות ולומר שקבענו נורמות.

תמר גוז'נסקי: הנורמה של הילדים או של הנשים היא באה מתוך זכויות הילד וזכויות האישה.

תמר גוז'נסקי: זכויות הילד לא להיות מוכה וזכויות האישה לא להיות מוכה, זכות הילד לחיות ללא התעללות.

תמר גוז'נסקי: לאחרונה עולה נושא הקשישים שאומר, שבארץ יש רבבות קשישים שסובלים מאלימות, התעללות והזנחה בתוך בתיהם.

תמר גוז'נסקי: כאן השאלה, מה מידת הרצון שלך להגן ולמנוע תופעות שליליות.

תמר גוז'נסקי: נכון שהיום בעידן המודרני, בעידן התקשורת המתפתחת והמתפרסת היכולת שלנו היא מאוד מוגבלת ואנחנו מודעים לזה.

תמר גוז'נסקי: היינו מאוד רוצים למשל לנסות להשפיע על מה שמתפרסם באינטרנט.

תמר גוז'נסקי: לצערי הרב, במציאות הקיימת היום, כל המדינות בעולם מתחבטות בנושא הזה.

תמר גוז'נסקי: לכן בהצעת החוק הזאת הנושא של האינטרנט לא מופיע כי יש לנו בעיה עם הנושא הזה.

תמר גוז'נסקי: אני יודע את המגבלות שלנו, אני יודעת גם את המגבלות של היכולת שלנו לעמוד מול שלל פרסומים בכתב וכן הלאה, אבל לשם כך יש כל מיני הגבלות בתחומים אחרים.

תמר גוז'נסקי: אנחנו עוסקים בהגבלה שהיא בתחום היכולת שלנו.

תמר גוז'נסקי: זה שאנחנו לא יכולים לעשות את הכל זה עוד לא אומר שלא נעשה את המעט, אני מסכימה שזה מעט, זה לא מספיק, אבל זו היכולת לעשות.

תמר גוז'נסקי: האינטרסים שמתנגשים פה הם לא בדיוק רק האינטרסים של כל אדם יעשה בביתו כפי שחבר הכנסת פורז הציע, אלא בעיקר השאלה של קביעת איזה שהן נורמות ותפיסות ויכולת לנסות להנחיל אותן בצורה כזאת או אחרת באמצעות חקיקה או לקבוע מה אנחנו רואים כתקין ולא תקין, לעומת העניין הכלכלי הגדול שעומד מולנו.

תמר גוז'נסקי: בואו לא נתעלם מזה, כל תעשיית המין נקראת תעשייה משום שאנשים עושים שם כסף, משום שיש שם ניצול שאין כדוגמתו בשום ענף אחר כלכלי.

תמר גוז'נסקי: הניצול של הנשים בין תעשיית המין של המכונים למיניהם, כולל הבאת נשים וסחר בנשים, כולל שימוש בנשים בתעשיית סרטי הפורנו, זה לא רק שמשלמים מעט, זה לא רק הנושא של הניצול כמה כסף לוקחים להם, אלא כל מערכת ההשפלה, מערכת הביזוי, העינוי והאלימות שמופעלת כדי להפיק את הסרטים האלה.

תמר גוז'נסקי: אני לא מחדשת שום דבר, זה מן המפורסמות.

תמר גוז'נסקי: מה שאנחנו אומרים, נעשה משהו קטן שקצת יגביל.

תמר גוז'נסקי: אז מי מתנגד?

תמר גוז'נסקי: אני חושבת שההתנגדות הגדולה ביותר באופן טבעי היא של החברות שהולכות כנראה להפסיד 200 או 300 מיליון שקל כתוצאה מזה שלא ישלמו על התעשייה הזאת.

תמר גוז'נסקי: עכשיו אומרים שבערוצים יצטרכו לשלם אבל אפשר גם לשלם בסרטי וידאו ששוכרים אותם וכו'.

תמר גוז'נסקי: אבל גם שם קבענו הגבלות.

תמר גוז'נסקי: קבענו הגבלות מה מותר להפיץ ויש הגבלות על סרטי פורנו.

תמר גוז'נסקי: למשל סרטי פורנו בהשתתפות ילדים, אם יתפסו אותם אדם יועמד לדין פלילי.

תמר גוז'נסקי: גם שם אנחנו מתערבים.

תמר גוז'נסקי: אולי צריך להתערב יותר, זה ויכוח אחר, אבל גם שם אנחנו מתערבים.

תמר גוז'נסקי: לכן אני רוצה לומר ללא כל קשר להאשמות שהושמעו פה וכל מיני הערכות שכאילו מדובר בכפייה דתית, אני מציעה לא להכניס את הנושא הזה, נכון שיש אנשים שמה שמביא אותם לחקיקת החוק זה השקפת עולם דתית וזו זכותם, השקפת העולם שלי אינה דתית כידוע ואני מגיעה לזה בכלל ממקום אחר.

תמר גוז'נסקי: אני אומרת, שמותר להגביל את חופש העיסוק אם זה למען מטרה נאותה.

קולט אביטל: אני מתנגדת לפורנו, זה מעורר בי חלחלה, זה מעליב אותי באופן אישי, זה מעורר בי סלידה, אני בהחלט גם מתנגדת לתעשיית הפורנו ואין כאן עניין של השקפות דתיות, אני מדברת כאדם וכאישה.

קולט אביטל: אני גם נגד הפצת הפורנו, אבל אני גם נגד דיקטטורה.

קולט אביטל: אני גדלתי במדינה שהיה בה דיקטטורה, ניסו לומר לנו מה לחשוב ומה לא לחשוב וגם איך לחשוב.

קולט אביטל: זה דבר שמעליב אותי באותה מידה.

קולט אביטל: אני לא רוצה להיכנס לעלבונות ולא להטחות אשמה, אני לא חושבת שהממסד הדתי מנסה להכתיב לנו דברים, אני לא יכולה כאדם שגדל בדיקטטורה לקבל שמישהו יחליט מה אני צריכה לחשוב ומה אני צריכה לראות.

קולט אביטל: אני חושבת שאם ניתן להגיע לפשרה שבה חופש הדיבור וחופש המחשבה מצד אחד, מצד שני לשמור על ערכים נגד אלימות ונגד פורנוגרפיה, אם אפשר להגיע לאותה פשרה שילדים לא יחשפו לזה בגלל האמצעים הטכניים שאפשר להטיל, אני מציעה לכולנו להגיע לפשרה הזאת.

קולט אביטל: אני חושבת שאין הורים שרוצים לחשוף את ילדיהם לזה, אף אחד בחברה הישראלית לא יודע עד כמה האלימות הזאת משפיעה, אבל אני גם לא רוצה לגרום לזה שזוג שרוצה לשבת בביתו ורוצה לראות סרט פורנוגרפי בבית שלו, אני לא רוצה לאסור זאת עליו.

קולט אביטל: לכן אני חושבת שהגישה של חבר הכנסת מיקי איתן היא גישה יותר סבירה.

זבולון אורלב: אני רוצה לומר את עמדתי בעניין הזה.

זבולון אורלב: ראשית, אני משוכנע למעלה מכל ספק בקשר המאוד מאוד ברור בין שידורי פורנוגרפיה לבין אסונות חברתיים הקשורים בכל הנושא של אלימות, אלימות נגד נשים, ניצול נשים, אונס, רצח נשים, יש מהחומר שקראתי ומהמחקרים שלמדתי, אני רואה בהם קשר מאוד ברור.

זבולון אורלב: לצערי, החברה הישראלית הגיעה לפסגות עולמיות בתחומים של עבריינות, בתחום של אלימות נוער, היום שמעתי נתון מדהים – לא קשור ישירות אבל חלק מהמרקם של אלימות - שבשמונה השנים האחרונות הוכפל מספר המעשנים בקרב תלמידים ובקרב תלמידי כיתה י', שיעור המעשנים אצל הבנים הוא 25%.

קולט אביטל: זה לא בגלל הטלוויזיה.

זבולון אורלב: אמרתי שזה לא קשור ישירות אבל בעיניי הוא חלק מהמרקם של אלימות, סמים, אלכוהול, הימורים, עבריינות.

זבולון אורלב: בכל הפרמטרים האלה, המצב בחברה הישראלית הולך ומחמיר.

זבולון אורלב: אנחנו כל הזמן עוסקים בלהרוג את היתושים ולא עוסקים בלייבש את הביצה, מאין באים אותם יתושים.

זבולון אורלב: אין לי שום ספק שהפורנוגרפיה היא חלק מהבסיסים והיסודות והתשתית שעליהם צומחת העבריינות, הסמים, האלימות וניצול נשים וכל הרעות החולות.

זבולון אורלב: חברה צריכה להחליט על איזונים מתאימים, עד כמה היא מוכנה לאפשר חופש החלטה נגישות לדברים על חשבון הכלל.

זבולון אורלב: לדעתי המשוואה פה מאוד ברורה.

זבולון אורלב: אני מקבל את דבריו של חבר הכנסת פורז, שאדם יוכל להחליט בבית שלו מה שהוא רוצה, מה אני צריך להתערב לו.

זבולון אורלב: אבל כמו שאני אוסר על אדם להדליק מדורה בבית שלו שמא זה ישרוף את כל הבניין, וכמו שאני אוסר על אדם להשתמש בבית שלו בסמים כי אם הוא ישתמש בסמים הוא ייצא מהבית ויהרוג מישהו, וכמו שאני אוסר על אדם פעולות שונות שאני יודע שלתוצאותיהן תהיה משמעות גם מחוץ לבית, אז אוסר אותן.

זבולון אורלב: אני מסכים אתך, שפעולה שאדם עושה בביתו, שלאחר מכן אין השפעה על מה שייקרה מחוץ לבית, אני לא בעד לאסור.

זבולון אורלב: אבל הטענה הבסיסית שלנו, שלמה שנעשה פה בתוך הבית יש קשר למה שהוא יעשה בחוץ.

זבולון אורלב: בדיוק כמו שאני אוסר סמים, אותו הדבר גם פה, זה אותו העניין.

זבולון אורלב: לצערי יש חופש, הנגישות של להכניס את זה לתוך הבית על פלטפורמה שהציבור נתן, ערוץ טלוויזיה זה פלטפורמה שהציבור נתן.

זבולון אורלב: אתה יושב ראש ועדת התקשורת המשותפת לוועדת הכלכלה, ועדת החינוך, ועדת הכספים ומוביל מהלכים גדולים.

זבולון אורלב: למה אנחנו יושבים בוועדות כאלה?

זבולון אורלב: כי לציבור יש עניין אדיר בכל נושא התקשורת, מה שנכנס לבית, איך יגיע לבית?

זבולון אורלב: הוא יגיע בלווין, בערוצים, ברשיונות, יהיו תנאי סף, נתערב בזה, יש הרי עניין עצום.

זבולון אורלב: אז לעצום עיניים ולומר פה זה לא מעניין אותנו?

זבולון אורלב: אני חושב שהאיזון הנכון הוא לא כמו שרואה אותו חבר הכנסת מיקי איתן ולא כמו שאתם רואים אותו.

זבולון אורלב: אני חושב שהנזק לחופש המחשבה ולחופש ההחלטה הוא מזערי לעומת התועלת העצומה.

זבולון אורלב: המסר מהבית הזה, האם הבית הזה רק יטפל רק בנפגעי הפורנוגרפיה, ונעשה כמה חוקים להגן על נשים שייפגעו כתוצאה מהפורנוגרפיה או שהמסר של הבית הזה לייבש את הביצה?

זבולון אורלב: חיינו 54 שנים עד שערוץ YES התחיל עם הדבר הזה, כתוצאה מזה גם ערוצי הכבלים התחילו עם זאת, יש פה עניינים מסחריים.

זבולון אורלב: ראיתי כתבה של לינדה עפרוני בגלובס, ש"מת"ב הודיעה על הפסד של 250 מיליון שקל ב-2001, אין להוציא מכלל אפשרות שהמצב הכלכלי של חברות הכבלים בלווין גרם לאורלב למחשבה שנייה בנוגע להצעת החוק המקורית שלו".

זבולון אורלב: אגב, היא לא דיברה אתי בחצי שנה האחרונה.

זבולון אורלב: בעיניי זה בכלל לא קשור לכסף.

זבולון אורלב: אמר נכון חבר הכנסת יגאל ביבי, עד לפני שנה כולם הרוויחו, איש לא יכול לטעון שבגלל הפסקת שידורי פורנוגרפיה מישהו מפסיד.

אברהם פורז: האם בשנתיים האחרונות מאז שהופעלו השידורים הללו, יש עלייה באלימות כלפי נשים, יש עלייה בעבריינות?

זבולון אורלב: אין ספק שזה כך.

אברהם פורז: אין לך נתונים, הייתה אלימות כלפי נשים גם קודם וגם נגד ילדים.

זבולון אורלב: יש לי את נתוני העבריינות במדינת ישראל.

אברהם פורז: הם עלו בשנתיים האחרונות?

זבולון אורלב: בוודאי.

מינה פנטון: בחצי השנה האחרונה ישנה עלייה משמעותית.

זבולון אורלב: יש עלייה בעבריינות בכלל, בעבריינות כלפי נשים.

זבולון אורלב: כל תעשיית החקיקה של שדולת הנשים בכנסת באה להגן בין היתר בגלל סמים, בגלל אלכוהול, בגלל הימורים ובגלל פורנוגרפיה.

זבולון אורלב: ותפקידנו להיאבק כנגד הנגעים האלה.

זבולון אורלב: זו שליחותנו כאן בכנסת, ליצור את התשתית החוקית ולא לתת לכרישי התקשורת בגלל שיקולים כספיים להרעיל ולהשחית את החברה הישראלית.

זבולון אורלב: למה הם מכניסים פורנוגרפיה, בגלל שיקול ערכי, בגלל שיקול מוסרי?

זבולון אורלב: לא.

זבולון אורלב: הם עושים את זה רק כדי להרוויח כסף ותפקידנו למנוע את הדבר הזה ולומר להם, רבותיי יש קווים אדומים שבגללם לא מרוויחים כסף, לא מרעילים ולא משחיתים את החברה הישראלית בגלל כסף.

זבולון אורלב: רק בגלל זה מכניסים את הפורנוגרפיה, לא בגלל שהם צדיקים ולא בגלל שהם רוצים לעשות אותנו יותר ציוניים ויותר פטריוטים ויותר ישראליים.

אברהם פורז: אגב, להרוויח כסף זה לא דבר פסול.

זבולון אורלב: אמרתי שזה פסול?

זבולון אורלב: זה לא פסול.

זבולון אורלב: אני בעד להרוויח כסף אבל לא על חשבון נזקים, השחתה והרעלה של החברה הישראלית.

זבולון אורלב: לא על חשבון שתהיינה יותר נשים מוכות ולא על חשבון שתהיה יותר אלימות ולא על חשבון יותר הימורים ויותר התמכרויות.

זבולון אורלב: אני מאמין שהמאבק שלנו הוא מאבק נכון, הוא לא מאבק נגד חופש המחשבה.

זבולון אורלב: אי אפשר למנוע מאדם ללכת לוידאומט לרכוש סרט, לא יכולים למנוע את זה.

אברהם פורז: למה לא, תעמיד שוטר ליד הוידאומט.

זבולון אורלב: על אותו משקל אני גם יכול לומר לך את הדברים האלה.

זבולון אורלב: אני לא יודע אם קראת טוב את הצעת החוק של מיקי איתן, היא סותרת לחלוטין את מה שאמרת פה.

זבולון אורלב: אם אתה כנה עם עצמך, אתה צריך להתנגד להצעת החוק שלו.

זבולון אורלב: יכול להיות שבגלל כל מיני קומבינות פוליטיות החלטת לתמוך בו, אבל הצעת החוק שלו סותרת את מה שאמרת.

זבולון אורלב: אני חושב שהצעת החוק שאוסרת איסור גורף היא הצעת החוק הנכונה, אגב, היא משאירה את המצב כמו שהיה במדינת ישראל עד לפני שנתיים, אנחנו לא חוזרים לימי קדם, הרי סרטים פורנוגרפיים היו בעולם גם מאז ייסוד הטלוויזיה, למה לא הביאו אותם?

זבולון אורלב: היה מצב עובדתי שלא היו סרטים פורנוגרפיים בכל ערוצי הטלוויזיה עד לפני שנתיים.

זבולון אורלב: למה לא הביאו אותם?

זבולון אורלב: כי חשבו שזה מושחת ומרעיל.

זבולון אורלב: כאן מישהו החליט לעשות קופה על חשבון השחתת החברה הישראלית.

זבולון אורלב: לכן מה שהיה נכון עד לפני שנתיים יכול להיות נכון גם לתקופה הבאה.

יגאל ביבי: הליכוד היא מפלגה של פורנוגרפיה.

אברהם פורז: אדוני היושב ראש, מתי הזמן להצביע?

זבולון אורלב: אמרתי בראשית הדיון, שאינני בטוח שהיום אנחנו מצביעים, הכל על פי התפתחויות הדיון, יש עוד אנשים שאני רוצה לשמוע אותם, ממך למדתי לא לקבל החלטות בחופזה.

רחמים מלול: ראשית אדוני היושב ראש, אני חושב שעשינו טעות טקטית שחבר כנסת דתי הגיש את הצעת החוק הזאת.

רחמים מלול: בגלל העובדה הזאת, שחבר כנסת דתי מוביל את הצעת החוק, מספר חברי כנסת מסיעות שונות מסיטים את הדיון מגופו של העניין אל הסקטורים הדתיים.

אברהם פורז: איך זה שאף ח"כ דתי לא תומך בפתיחות?

אברהם פורז: בכנסת יש כ-30 חברי כנסת דתיים, איך אף אחד מהם לא אומר שצריך לתת לכל אחד לראות מה שהוא רוצה?

רחמים מלול: אני רוצה לומר לאותם חברי כנסת, נכון שאנחנו מדברים בשם ערכים דתיים, אבל ישנם ערכים דתיים שהם ערכים חינוכיים אוניברסליים, והערך הזה, הערך השלילי שבהקרנת סרטי פורנוגרפיה הוא ערך משותף לכולנו, על כך אין חולקים.

רחמים מלול: אז הניחו לרגע הצידה במערכת השיקולים שלכם את האיצטלה של מגיש הצעת החוק, הסתכלו על רוב הנציגים שמופיעים פה, חוץ מנציגי בצע הכסף, האם הערכים הדתיים מנחים אותם?

רחמים מלול: האם יש לנו שיתוף פעולה אתם באיזשהו נושא דתי כלשהו?

רחמים מלול: הרי הם מדברים בשם ערכים חינוכיים, יסודיים, בסיסיים בחיי ילדינו, בחיי מדינתנו.

רחמים מלול: אליהם תדברו לא אלינו.

אברהם פורז: אפשר להביא לכאן 20 ארגונים שתומכים בליברליזם ופתיחות.

מיכאל איתן: כל הארגונים האלה יחד לא מייצגים אלף איש.

יגאל ביבי: רבותיי, הליכוד לא של בגין, הליכוד מפלגת פורנוגרפיה.

יגאל ביבי: בגין מתהפך בקבר שלו.

זבולון אורלב: אני רוצה להזכיר, זה הדיון השלישי שלנו בהצעת החוק, הוא מופיע באינטרנט, וגם הופיע בתקשורת על קיום הדיון, כל ארגון שפנה הוזמן לדיון, אז אי אפשר לומר שיש עוד מאה ארגונים, זה לא כך.

רחמים מלול: טוענים כך שהמחוקק כופה על האזרח את דרכי הצפייה שלו, את החופש הדמוקרטי שלו.

רחמים מלול: חבר הכנסת פורז, ידידי הטוב, בית המחוקקים הוא גם מחנך, הרבה חוקים ממה שאנחנו מחוקקים כאן תפקידם לחנך בין אם כופים על האזרחים ובין אם לאו, בין אם הם מוצאים חן בעיניו ובן אם לאו.

רחמים מלול: לא מזמן שוחחתי אתי על חוק הפיקדון, מה מטרתו של חוק הפיקדון?

רחמים מלול: למנוע לכלוך.

רחמים מלול: יכול לבוא אזרח ולומר, החוק הזה מפריע לי, החוק הזה מטריד אותי.

רחמים מלול: אתה מגביל את חופש העיסוק שלי, את חופש הביטוי שלו, איפה צריך להיות בקבוק הפלסטיק.

רחמים מלול: חבר הכנסת איתן דיבר על איזון בין שני ערכים, הערך של חופש הביטוי וחופש העיסוק מול הצעות החוק.

רחמים מלול: מהו חופש עיסוק?

רחמים מלול: האיסור לסחור בסמים הוא פגיעה בחופש עיסוק או לא?

אברהם פורז: גם רוצח מקצועי, אם אתה אוסר עליו לרצוח זו פגיעה בחופש העיסוק שלו.

רחמים מלול: אל תשווה, באמת.

רחמים מלול: בכך שאני אוסר על שידורים פורנוגרפיים זו פגיעה בחופש העיסוק?

אברהם פורז: לא בגלל חופש העיסוק, זה בגלל חופש הבעת דעות.

רחמים מלול: אתה טענת כלפי חופש הביטוי.

רחמים מלול: לא מזמן חוקקה הכנסת הגבלות על חופש הביטוי.

אברהם פורז: בעניין הסתה.

רחמים מלול: ביטוי שאמור לגרום לאלימות הוא אסור על פי הצעת החוק הזאת.

רחמים מלול: אם כך, שידורים שעלולים לגרום לאלימות, מדוע דינם ייגרע מדין ביטויים הגורמים להסתה או לאלימות?

אברהם פורז: אין הוכחה שהשידורים האלה גורמים לאלימות.

רחמים מלול: יש הוכחות ומחקרים בנושא הזה.

רחמים מלול: ראה את כותרות העיתונים רק בשבועיים האחרונים.

רחמים מלול: לפני שבוע דנה הכנסת במעשי אלימות נגד קטינים.

רחמים מלול: מנין באים המעשים הללו?

רחמים מלול: מהו הרקע שלהם?

רחמים מלול: הם מגיעים מחלל ריק?

רחמים מלול: אין צפייה, אין השפעה, אין גירויים?

רחמים מלול: ברור שיש השפעה.

רחמים מלול: ברור שלחופש הביטוי יש מגבלות, וגם לחופש השידור יש מגבלות.

רחמים מלול: אין לי ספק שכל מה שסובב סביב התומכים בהצעה הזאת זה עניין הכסף.

רחמים מלול: זה לא פסול להרוויח כסף - - -

אברהם פורז: גם השיחות הארוטיות בטלפון וגם השידורים הללו, כאשר משתמשים בהם אנשים מסוימים, הם מגיעים לפורקן מיני וזה מוריד את המתח.

רחמים מלול: אני חבר בוועדה החקירה הפרלמנטרית לעניין הסחר בנשים.

רחמים מלול: בראשות הוועדה עומדת חברת כנסת ממרצ, חברת הכנסת זהבה גלאון, אתה לא יכול לחשוד בה שכל הממצאים שאנחנו מעלים תוך כדי עבודת הוועדה הם ממצאים מגמתיים.

אילן גילאון: אני תומך בהצעתו של מיקי איתן בגלל הכסף?

רחמים מלול: מי אמר?

אילן גילאון: אתה אומר.

אברהם פורז: אם היו מאמצים את המלצות הוועדה בניטו בעניין הזנות, התופעה הזאת לא הייתה קיימת.

אברהם פורז: היה דוח של השופטת הדסה בניטו בעניין הזנות, אבל לא אמצו אותו.

רחמים מלול: אני רוצה להבהיר, לא התכוונתי חלילה וחס, שחברי הכנסת התומכים בהצעת החוק של חבר הכנסת מיקי איתן מושפעים מאיזה שיקול כספי.

רחמים מלול: אם כך הובנתי, אני מתנצל.

רחמים מלול: התכוונתי לגופים הכלכליים העומדים מאחורי הצעת החוק או סביב התמיכה של הצעת החוק.

רחמים מלול: אם תשמע את הממצאים שאנחנו מעלים באותה ועדה, לא תאמין - - -

אברהם פורז: כי לא פתרו זאת בדרך הנכונה.

אברהם פורז: בגלל שיש איסור טוטלי לזנות, זאת התוצאה.

אברהם פורז: אני רוצה להפריך את העניין של הוידאו-מט.

אברהם פורז: ראשית, אנחנו לא אוסרים על וידאומט.

אברהם פורז: כדי ללכת לוידאומט, הילד צריך לעשות פעולה אקטיבית, צריך ללכת, צריך שיהיה לו כרטיס אשראי, אבל הצפייה בבית פסיבית, המכשיר מונח לנגד עיניו והוא יכול לראות מתי שהוא רוצה.

אברהם פורז: האמצעים שמציע מיקי איתן, הילדים של כולנו אומנים בפיצוח קידודים למיניהם, בשימוש בכרטיסים מקודדים, שהם ימצאו את כל הפתרונות על מנת להגיע לאותם ערוצים מתועבים.

עבד-אלמאלכ דהאמשה: אינני חבר הוועדה וגם לא נכחתי כאן מראשית הדיון, אבל לא צריך להיות נוכח בישיבות קודמות על מנת לחרוץ עמדה בעניין הזה שהוא כל כך ברור ולא חייב להיות במחלוקת.

עבד-אלמאלכ דהאמשה: אין כאן עניין של חופש ביטוי, לא חופש עיסוק ושום חופש כלשהו, פורנוגרפיה היא חופש החורבן, חופש ההשחתה המוסרית וחופש ההשחתה החברתית באשר היא.

עבד-אלמאלכ דהאמשה: לכולנו צריכה להיות עמדה ברורה ונחרצת, לאסור את הפורנוגרפיה בכל איסור, שלא יספרו לנו שניתן לחסום ערוצים, הילדים שלנו הרבה יותר מומחי מאתנו, הם עלולים לפרוץ את הערוצים ולהגיע לגירויים.

אילן גילאון: חבר הכנסת דהאמשה, משרד התקשורת הציע לחסום את אל-ג'זירה מכיוון שהוחלט שזה ערוץ פורנוגרפי, מה דעתך?

עבד-אלמאלכ דהאמשה: אם הפורנוגרפיה מגיעה דרך ערוץ אל-ג'זירה, אז גם אותו לחסום.

עבד-אלמאלכ דהאמשה: אני מדבר על פורנוגרפיה, פורנוגרפיה באשר היא, היא נגע חברתי איום שחיים לעצור אותו בכל צורה אפשרית.

דליה איש שלום: ועדת השרים לחקיקה דנה בשתי הצעות החוק ביום ראשון האחרון והחליטה לתמוך בהצעתו של חבר הכנסת מיקי איתן תוך שינוי נוסח על מנת שלא יכשיר פרסומים שהם תועבה במשמעות סעיף 214 בחוק העונשין וכן יקבע חובה לבעל רשיון לשידורים להגן על קטינים מפני שידורים שמזיקים להם באמצעות אותם אמצעים טכניים שמופיעים בהצעתו של חבר הכנסת איתן.

רחמים מלול: אם כך, הממשלה הזאת היא ממשלה משחיתה אשר משחיתה את הנוער, וגם ועדת השרים לענייני חקיקה היא ועדה משחיתה.

מיכאל איתן: כולם משחיתים רק אתה היחידי שלא משחית וצריך ללכת על פי דעתך, תן לנו כל יום הוראה מה לעשות מהבוקר ועד הערב שלא נהיה מושחתים.

דליה איש שלום: העמדה שלנו היא, שראוי ונכון לנסות להגדיר מהם פרסומי תועבה, לא רק שדורי תועבה.

דליה איש שלום: אנחנו חושבים שהמצב הנוכחי בחוק העונשין מהו פרסום תועבה, איננו מוגדר, הוא מצב לא תקין, הוא לא עולה בקנה אחד עם חוקיות הענישה, הוא לא נותן למחוקק להכריע הכרעה ערכית של איזון בין חופש הביטוי מצד אחד לבין מניעת שידורים העלולים לפגוע בשלום הציבור בשל ההשפעה העבריינית שלהם ששמענו עליה מקודם מצד שני.

דליה איש שלום: ראוי ונכון לעשות זאת אבל זאת במסגרת כללית של קביעת נורמה כללית שתחול על כולם, לא רק על משדרים אלא גם על כל צורת פרסום אחרת ויזואלית.

דליה איש שלום: לאור משפט משווה יש מקום לתת לאיסור תועבה משמעות אמיתית ובהירה אבל לא כאן, כאן בפורום הזה, בפן של חוק התקשורת, ראוי להסתפק בהגנה על קטינים וזאת על פי מחויבות המדינה לאמנה לזכויות הילד מפני שידורים המזיקים להם.

זבולון אורלב: הציעה לי היועצת המשפטית, אתי בנדלר, עצה משפטית שהואיל ו-PLAY T.

זבולון אורלב: V עלולים להיפגע אם תתקבל גרסה כזאת או גרסה אחרת, ולכן נאפשר להם להשמיע את דעתם.

רון גזית: חברת PLAY T.

רון גזית: V היא נציגת פלייבוי בישראל.

רון גזית: אני רוצה להביא לידיעת

רון גזית: כם מספר נתונים.

רון גזית: ערוץ פלייבוי שהוא ערוץ ארוטיקה רכה שלא משדר יחסי מין כמעט לחלוטין ואם כן ללא תמונות בתקריב.

רון גזית: ערוץ פלייבוי משודר ב-175 מדינות ברחבי העולם.

רון גזית: בין היתר הוא משודר בארצות הברית, אנגליה, בלגיה, צרפת, כל מדינות סקנדינביה, מדינות אמריקה הלטינית, יפן, ניו-זילנד, פולין, טורקיה, ספרד, פורטוגל, ועוד כמה שתרצו.

רון גזית: הוא לא משודר בערב הסעודית, הוא לא משודר בעיראק, הוא לא משודר באיראן, הוא לא משודר באלג'יריה, ויכול להיות על פי אחת ההצעות שאני שומע כאן הוא לא ישודר גם בישראל בדומה לנכשלות של המדינות.

רחמים מלול: מי שלא משדר פורנוגרפיה הוא נכשל?

אילן גילאון: תראה באיזה חברה אתה נמצא ותבין.

רון גזית: נתון שני, כאשר הערוץ הזה שודר בישראל, 65% מצופי הלווין ולמעלה מ-50% מצופי הכבלים חתמו עליו, לקחו אותו בקידוד וצפו בו.

רון גזית: עם כל הכבוד לאותם ארגונים שהגיעו לכאן, עם ישראל מעוניין לצפות בזה.

קריאה: אתה מייצג כסף גדול, אנחנו מייצגים ערכים.

רון גזית: אני לא נמצא אתך בויכוח, אני מציג כאן עובדות.

רון גזית: נתון שלישי, אני מחזיק בידיי חוות דעת משפטית של היועצת המשפטית של הכנסת, על פי בקשתה של חברת הכנסת יעל דיין, ואני אצטט: "הבעיה הקשה היא שהגנה על רגשותיו של אחד מהציבור עלולה בקלות להפוך לפגיעה ברגשותיו של חלק אחר בציבור.

רון גזית: קיים מתח טבוע ובלתי נמנע בין חופש הדת לבין חופש המצפון".

רון גזית: קובעת היועצת המשפטית בממצאיה: "כי הצעת חוק שתקבע במפורש שכל שידור פורנוגרפי הוא אסור ומהווה עבירה פלילית, לא תעמוד בחוקי היסוד של מדינת ישראל".

רון גזית: זו הקביעה שלה והסיבה לכך הוא עקרון המדרון החלקלק.

רון גזית: תאסרו את זה היום, מחר תאסרו "סקס בעיר הגדולה" ותאסרו את הוידאומט ותקבעו לאדם מה הוא יראה בביתו.

רון גזית: לכן ההצעה של חבר הכנסת מיקי איתן היא הצעה נכונה, צריכה להיות מגבלה אנלוגית, צריכה להיות מגבלה פיזית והילדים לא יצפו בזה.

רון גזית: לעניות דעתי זה לא יעבור את המבחן של בית המשפט העליון אם יהיה איסור כולל, צריך לבחון את הדברים ולראות אותם מידתית.

רון גזית: ההצעה של חבר הכנסת מיקי איתן, שלדעתי טעונה שינוי כי צריך לאפשר ארוטיקה רכה ולא למנוע אותה כפי שזה כרגע בטעות.

אורי אריאל: למה אתה אוסר עלינו ארוטיקה רכה?

רון גזית: הפמיניסטיות המובילות בארצות הברית, אלה הפמיניסטיות החדשות, לא הישנות, תומכות בערוצים האלה.

רון גזית: אין שום הוכחה שהערוצים האלה גורמים להגברת הפשיעה.

רון גזית: להפך, יש מחקרים בסקנדינביה שהערוצים האלה מביאים להפחתה בפשיעה, ואפשר לבוא לכאן ולקבוע עובדות מבלי שאף אחד בדק אותן.

רון גזית: מי שיירצה מוזמן לפנות אליי ולקבל את כל המחקרים.

מיכאל איתן: הגשתי את הצעת החוק, הצעת החוק עברה בקריאה ראשונה והועברה לוועדה.

מיכאל איתן: במהלך הדיונים בוועדה ניסינו להגיע לאיזה שהן פשרות ולהסכמות.

מיכאל איתן: כתוצאה מכך הסכמתי שהיועצת המשפטית של הוועדה תציע איזה שהיא הצעה שתמזג בין ההצעות.

מיכאל איתן: כנראה שהייתה מעורבות של הממשלה לעניין הזה וקיבלתי את הנוסח כפי שהוא מוצג כרגע על שולחן הוועדה כאילו זה נוסח ההצעה שלי.

מיכאל איתן: כאשר קיבלתי את הנוסח דרך משרד המשפטים, קיבלתי את ההצעה שלי משופצת, אמרתי להם מייד שהנוסח טעון תיקון בעניין מסוים ואני מבקש שהתיקון הזה יוכנס לגופה של הצעתי.

זבולון אורלב: תודה רבה.

מיכאל איתן: אתה לא מעוניין לשמוע מה התיקון?

זבולון אורלב: לא.

קולט אביטל: מה אומר התיקון?

זבולון אורלב: אני לא הולך כרגע להצביע על נוסח.

מיכאל איתן: אנשים לא יודעים על מה מצביעים.

מיכאל איתן: יש לך כאן בלוק ואתה חושב שתצליח להעביר אותו.

מיכאל איתן: זה לא הגיוני מה שאתה עושה.

מיכאל איתן: אני חושב שהעניין הזה צריך להיכנס לפרוטוקול.

זבולון אורלב: מה התיקון?

מיכאל איתן: קיבלתי את ההצעה כמו שתיקנו אותה, אני מבקש להוסיף סעיף ג' בעמוד 2: המועצה תהיה רשאית לקבוע כי הוראות סעיף 6כ"ה(1)(ב)(2) לא יחולו על משדרים שאין עיקרם הצגת יחסי מין.

זבולון אורלב: אני מציע שנקיים הצבעה עקרונית.

מיכאל איתן: אתה לא יכול לעשות זאת מתי שאתה רוצה.

זבולון אורלב: כל מי ששאל אותי, אמרתי שההצבעה תהיה אחרי השעה 12:30.

מיכאל איתן: אני מבקש לדחות את ההצבעה בחמש דקות, אני רוצה להודיע לחברי הכנסת פורז ופינס.

דורית ענבר: מאחר ועלו טענות כנגד המועצה לשידורי כבלים, יש דברים שצריכים להיאמר לפרוטוקול.

דורית ענבר: רציתי להבהיר כמה דברים בקשר למועצה.

דורית ענבר: מדובר במועצה ציבורית, במועצה שמשקפת את הציבור, במועצה שיש בה יותר נשים מגברים, יש בה יותר חברות מועצה שהן נשים מאשר חברי מועצה גברים, יש בה דתיים וחילוניים, אנשי ציבורי, אנשי חינוך, עובדי מדינה, מכל הסוגים והמינים, כולם אמונים על תחום השידורים, כולם מצווים להגן על קטינים ועל כל קבוצה חלשה אחרת באוכלוסייה.

דורית ענבר: כל המועצה כולה מצווה לשמור על הערכים הציבוריים שבבסיס החברה הישראלית במסגרת תחומי השידורים, גם מה שנכלל בתחומי האתיקה וגם מה שלא נכלל בתחומי האתיקה.

דורית ענבר: זאת המועצה עושה.

דורית ענבר: כל מי שהדמוקרטיה ושלטון החוק הם ערך בעיניו, הוא צריך לכבד את המועצה גם אם המועצה לא תמיד מחליטה דברים שעולים בקנה אחד עם רצונותיו האישיים של אדם.

דורית ענבר: המועצה אמונה על איזון של כל האינטרסים עליהם היא מופקדת.

דורית ענבר: המועצה צריכה לאזן מצד אחד בין הגנה על הציבור לבין הגנה על ערכים כמו חופש הביטוי.

דורית ענבר: אני מוכרחה לומר לכם, גם לעניין הנתונים העובדתיים, כאשר אנחנו באים לבדוק את הנתונים העובדתיים לעניין השפעה של טלוויזיה וכאשר אנחנו אומרים שהנתונים לא לחלוטין ברורים, אז צריך לומר שני דברים- האחד, הנתונים הם לא כפי שאתם אומרים, הנתונים על פי הלשכה המרכזית לסטטיסטיקה הם אלה: הרשעות בעבירות פליליות של מין משנת 1997-2001 בירידה מתמדת כל הזמן.

דורית ענבר: ב-1998 – 3,538.

דורית ענבר: ב-1999 עלה – 4,337.

דורית ענבר: משנת 1999 ועד 2000 כאשר התחילו השידורים הייתה ירידה מ-4,0337 ל-4,057.

דורית ענבר: ב-2000-2001 הייתה ירידה ל-3,554.

דורית ענבר: מספר התיקים המשטרתיים לעבירות מין לפי דוח הלמ"ס לשנת 2001, בין 1999-2000 הייתה ירידה של 1%, ירידה של 300 תיקים.

דורית ענבר: לעניין המהות, אני מסכימה לחלוטין עם כל מי שאומר שלטלוויזיה יש השפעה עצומה על הציבור ועל הנוער.

דורית ענבר: אין שום ספק שיש לה השפעה מאוד גדולה כמו בהרבה תחומים אחרים ואנחנו מצווים לאזן, המידתיות צריכה להיות נר לעיני כולנו כיוון שאם נלך לקיצוניות, האויב של הטוב הוא הטוב ביותר.

זבולון אורלב: חברים, הייתי רוצה לשמוע את הארגונים השונים, אני לא רוצה לקצר את הדברים, אני לא אמנע משום גוף ומשום ארגון להביע את דעתו, לפיכך אני חושב שהיום לא תתקיים הצבעה.

דורית ענבר: אני פונה כאן לחבר הכנסת וקנין - - -

יגאל ביבי: הקואליציה החדשה, מרצ עם הליכוד.

יגאל ביבי: הליכוד הפך להיות מרצ.

מיכאל איתן: אתה לא יכול לנצל את הבמה הזאת על מנת לתקוף את הליכוד.

מיכאל איתן: בליכוד יש יותר דתיים מאשר אצלכם, אתם לא מגינים על הדתיים, אתם משניאים את הדת.

יגאל ביבי: הליכוד היא מפלגה של פורנוגרפיה.

מיכאל איתן: אתם משניאים את הדת, אתם שמים אותנו כמו סעודיה ואיראן.

זבולון אורלב: חבר הכנסת איתן, כאן לא שוק.

מיכאל איתן: אתה הופך את הוועדה לשוק, תראה מה אתה מאפשר לחבר הכנסת ביבי, אלי אתה בא בטענות?

יצחק וקנין: מה אתה צועק, אתה משתלט כאן על מישהו?

יצחק וקנין: תתחיל לאזן את עצמך, חבר הכנסת איתן.

מיכאל איתן: זו לא במה לתקוף את הליכוד.

זבולון אורלב: אתם לא קוראים לסדר בפעם הראשונה.

מיכאל איתן: אתם חושבים שתקבלו קולות של הדתיים מהליכוד.

מיכאל איתן: הליכוד דואג לדתיים, יש לו יותר דתיים מאשר לכם.

יגאל ביבי: שקר.

יגאל ביבי: אתה שונא דת.

מיכאל איתן: יש לנו יותר דתיים מאשר לכם ואנחנו משרתים את הדת יותר טוב מכם.

זבולון אורלב: רבותיי, עקב ההשתוללות של חבר הכנסת מיקי איתן, אני נועל את הישיבה.

זבולון אורלב: לא אתן לחבר הכנסת מיקי איתן להשתולל בוועדת החינוך.

זבולון אורלב: הישיבה נעולה.